ສະຫະລັດຮຽກຮ້ອງໃຫ້ອີຈິບ ເລີ້ມໂອນອຳນາດໃນທັນທີ
ປະທານາທິບໍດີໂອບາມາ ຮຽກຮ້ອງໃຫ້ເລີ້ມ ການໂອນອໍານາດໃນທັນທີ ຢູ່ປະເທດອີຈິບ
ປະທານາທິບໍດີສະຫະລັດທ່ານບາຣັກໂອບາມາ ຮຽກຮ້ອງ ໃຫ້ປະທານາທິບໍດີອີຈິບທ່ານ Hosni Mubarak ເລີ້ມຂັ້ນ ຕອນໃນການມອບໂອນອຳນາດໃນທັນທີແຕ່ຜູ້ນຳຂອງສະ ຫະລັດໄດ້ຢຸດ ບໍ່ເຖິງກັບຂັ້ນຮຽກຮ້ອງໃຫ້ທ່ານ Mubarak ລົງຈາກອຳນາດດຽວນີ້ໂລດ ທ່ານໂອບາມາເວົ້າວ່າ ອະນາຄົດຂອງອີຈີບຕ້ອງກຳນົດຫຼື ຕັດສິນໃຈ ໂດຍປະຊາຊົນອີຈິບເອງ ທ່ານກ່າວວ່າ ໂລກ ພວມຈັບຕາເບິ່ງເຫດການຢູ່ໃນອີຈິບແລະເວົ້າວ່າ ຊ່ວງເວ ລາຂອງຄວາມວຸ້ນວາຍໃນເວລານີ້ຄວນຈະຖືກຫັນໃຫ້ກາຍເປັນຊ່ວງເວລາແຫ່ງໂອກາດ ທ່ານໃຫ້ທັດສະນະຄວາມເຫັນດັ່ງກ່າວ ໃນກອງປະຊຸມຖະແຫຼງຂ່າວຮ່ວມກັບນາຍົກລັດຖະ ມົນຕີການາດາທ່ານ Stephen Harper ທ່ານໂອບາມາໄດ້ປະນາມຄວາມຮຸນແຮງທີ່ເກີດ ຂຶ້ນລະຫວ່າງພວກປະທ້ວງສະໜັບສະໜຸນແລະຕໍ່ຕ້ານປະທານາທິບໍດີ Mubarak ໂຄສົກຂອງທຳນຽບຂາວທ່ານ Robert Gibbs ກ່າວກ່ອນປະທານາທິບໍດີຖະແຫຼງໃນມື້ ວານນີ້ວ່າທ່ານ Mubarak ຈຳເປັນຕ້ອງໄດ້ດຳເນີນຄວາມພະຍາຍາມຢ່າງແທ້ຈິງແລະຢ່າງ ຖືກຕ້ອງຊອບທຳເພື່ອໃຫ້ບັນລຸການຕົກລົງກັບພວກ ທີ່ຢູ່ນອກວົງການລັດຖະບານ ເຈົ້າໜ້າທີ່ທຳນຽບຂາວ ໄດ້ໂອ້ລົມກັບພວກເຈົ້າໜ້າທີ່ອີຈິບກ່ຽວກັບການສ້າງຕັ້ງລັດຖະ ບານຊົ່ວຄາວ ເພື່ອກະກຽມການເລືອກຕັ້ງ ຄັ້ງໃໝ່ໃນອີຈິບ ລາຍງານຂ່າວກ່ອນໜ້ານີ້ ທີ່ອ້າງຄຳເວົ້າເຈົ້າໜ້າທີ່ສະຫະລັດທີ່ກ່າວວ່າ ພວກເຈົ້າໜ້າທີ່ ລັດຖະບານສະຫະລັດ ແລະອີຈິບ ໄດ້ສົນທະນາຫາລືກັນ ກ່ຽວກັບຂໍ້ສະເໜີໃຫ້ທ່ານ Mubarak ລາອອກໃນທັນທີແລະມອບອຳນາດໃຫ້ແກ່ລັດຖະບານໃນໄລຍະຂ້າມຜ່ານ ນຳພາໂດຍຮອງປະທານາທິບໍດີ Omar Suleiman ດ້ວຍການສະໜັບສະໜຸນ ຂອງ ກອງທັບອີຈິບ ທ່ານ Suleiman ໄດ້ສະເໜີທີ່ຈະພົບປະກັບພວກຜູ້ນຳທາງການເມືອງຂອງອີຈິບເພື່ອ ປຶກສາຫາລືກ່ຽວກັບລັດຖະບານໃນໄລຍະຂ້າມຜ່ານ ເຈົ້າໜ້າທີ່ອະວຸໂສຄົນນຶ່ງຂອງກະຊວງການຕ່າງປະເທດສະຫະລັດ ກ່າວວ່າ ແຜນການ ທີ່ພວມມີການສົນທະນາຫາລືຢ່າງຂຸ້ນຂ້ຽວດັ່ງກ່າວ ແມ່ນໃຫ້ໂອກາດແກ່ທ່ານ Muba- rak ລາອອກແລະໄປຢູ່ທີ່ Sharm el-Sheikh ຫົວເມືອງຕາກອາກາດແຄມທະເລແດງ ທາງພາກໃຕ້ຂອງແຫຼມໄຊນາຍ ເມື່ອໄວໆມານີ້ ທ່ານ Mubarak ເວົ້າວ່າ ທ່ານຈະບໍ່ໄປລີ້ໄພຢູ່ຕ່າງປະເທດ ແລະຈະຂໍ ຕາຍຢູ່ໃນປະເທດອີຈິບ